Diari Oficial de la Generalitat Valenciana


Sumari del DOGV 3387, del 04-12-1998 (1998/9467)

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regulen les ajudes a la desocupació agrària per a l'exercici de 1999.
-----------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9467


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regulen les ajudes a la desocupació agrària per a l'exercici de 1999. [1998/X9467]
  
La Generalitat Valenciana està aplicant, des de 1995, dos programes distints per a combatre la desocupació en el medi rural.
  
Contra la desocupació estacional, la Conselleria d'Ocupació, Indústria i Comerç dirigeix el denominat Programa de Desocupació Agrària, destinat a pal·liar l'atur que es produeix ordinàriament entre els mesos d'abril o maig i setembre.
  
Contra la desocupació de llarga duració, la Conselleria d'Ocupació, Indústria i Comerç dirigeix el denominat Pla d'Actuacions per a la Millora de l'Ocupació Rural (PAMER), destinat, primer que res, a restaurar mediambientalment la forest valenciana.
  
Per això, i en virtut de les facultats que em confereixen l'article 35 de la Llei 5/1983, de 30 de desembre, del Govern Valencià i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte d'esta ordre és establir un programa d'ajudes destinades a pal·liar la desocupació agrària estacional a la Comunitat Valenciana, d'acord amb les consignacions que a l'efecte establisca la Llei de Pressupostos de la Generalitat Valenciana per al 1999.
  
2. El règim d'ajudes serà d'aplicació de la manera que es determina en els articles següents.
  
Article 2. Accions susceptibles de suport
  
1. Les ajudes previstes en esta ordre aniran destinades a la contractació de desocupats agrícoles en obres o serveis d'utilitat social, promogudes per les entitats locals de la Comunitat Valenciana, sempre que reunisquen els requisits següents:
  
a) El pressupost de les obres, no podrà superar la quantia de 5.000.000 de pessetes per memòria presentada, dels qual almenys el 75% correspondrà al cost de la mà d'obra.
  
b) Les dates d'inici i fi de les obres i serveis hauran d'estar compreses entre el dia 1 d'abril i el dia 30 de setembre de 1998.
  
c) L'execució haurà de ser realitzada per gestió directa de les entitats locals.
  
d) Els treballadors contractats hauran d'estar inscrits com a desocupats agrícoles o pertanyents al sector de fruites o hortalisses i conserves vegetals del règim general, o si és procedent, a la nova nomenclatura que els assigne l'INEM.
  
e) Les obres respondran necessàriament al concepte d'obres de reposició o manteniment i hauran de tindre una duració mínima de dos mesos i màxima de quatre. S'exceptua d'esta obligació els beneficiaris que reben una subvenció igual o inferior a 500.000 pessetes.
  
2. Les ajudes previstes en esta disposició tenen la naturalesa jurídica de subvencions públiques i la seua quantia podrà arribar al 90% del cost total de la memòria presentada.
  
Article 3. Beneficiaris de les ajudes
  
Podran ser beneficiàries de les ajudes previstes en esta ordre les entitats locals de la Comunitat Valenciana sempre que no hagen obtingut resolució favorable en el programa d'ajudes destinades a la millora de l'ocupació rural PAMER VI.
  
Article 4. Sol·licituds, documentació i terminis
  
Les entitats locals que pretenguen beneficiar-se de les subvencions establides en aquest capítol hauran d'adreçar les seues sol·licituds a l'àrea territorial de Treball corresponent i presentar-les, segons el model normalitzat, en els respectius registres, a Alacant (Pintor Lorenzo Casanova, 6), a Castelló (plaça de Maria Agustina, 1) i a València (Baró de Càrcer, 36), sense perjudici d'allò que s'ha disposat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
A la sol·licitud de l'entitat local, que haurà d'anar subscrita per l'alcalde, s'adjuntarà necessàriament per a la seua tramitació la següent documentació:
  
a) Memòria de l'obra o servei o de les obres o serveis i, si és procedent, projecte quan per quantia i volum així ho exigisquen les disposicions legals i reglamentàries vigents. En qualsevol cas, les memòries o projectes hauran de contindre un pressupost detallat per partides i quan es referisca a obres, per unitats d'obres i preus unitaris.
  
b) Pla de localització en el cas d'obres .
  
c) Certificat de dades de domiciliació bancària (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
El termini per a la presentació de les sol·licituds serà d'un mes comptat des del dia de la publicació d'esta ordre en el Diari Oficial de la Generalitat Valenciana.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre s'exigisca, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, i s'arxivarà l'expedient sense més tràmit.
  
Article 5. Criteris de distribució de les ajudes
  
Els criteris que determinaran la quantitat màxima que corresponga a cada entitat local sol·licitant seran els següents:
  
1. El 30% de la dotació pressupostària assignada al programa es dividirà pel nombre de sol·licitants i el seu resultat constituirà una quantitat en concepte de subvenció mínima.
  
2. La resta serà distribuïda segons els següents criteris:
  
- Un 40% d'acord amb la proporció d'atur agrícola registrat a la localitat sol·licitant.
  
- Un 30% d'acord amb la prioritat atorgada a aquelles memòries destinades a la realització d'obres i serveis que s'acullen a programes de millora del medi ambient, serveis socials i promoció econòmica local.
  
La suma de les quantitats 1 i 2 constituirà la subvenció màxima per entitat sol·licitant. En cap cas la subvenció que es concedirà podrà ser de tal quantia que, aïlladament o en concurrència amb subvencions o ajudes atorgades per altres administracions públiques o per altres ens públics o privats, siga superior al cost de l'activitat que desenrotllarà el beneficiari, ni a les quanties que operen com a límits especificats per memòria presentada i ens local sol·licitant.
  
Article 6. Resolució de concessió de les ajudes
  
L'Àrea Territorial de Treball podrà demanar de la sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada. En tot cas es requerirà l'adaptació de les memòries presentades per cada una de les entitats locals sol·licitants, a la quantitat que li pot correspondre per cada sol·licitud en virtut dels criteris establits en l'article anterior.
  
La competència per a la concessió o denegació de les ajudes sobre desocupació agrària, correspondrà al conseller d'Ocupació, Indústria i Comerç.
  
La resolució de la concessió de les ajudes en fixarà expressament la quantia i incorporarà, si és procedent, les condicions, obligacions i determinacions accessòries a les quals ha d'ajustar-se el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà d'un mes comptat des de la publicació de l'ordre per la qual es facen públics les línies de crèdit i l'import global màxim destinat a la concessió de les ajudes previstes en esta disposició. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des del següent al de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en esta ordre resoldrà les incidències que es produïsquen amb posterioritat a la seua concessió com pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
La Conselleria d'Ocupació, Indústria i Comerç, a través de les àrees territorials de Treball, portarà a terme les funcions de control de les subvencions concedides, d'acord amb les instruccions impartides per la Direcció General d'Ocupació i Economia Social.
  
Correspondrà a la Direcció General d'Ocupació i Economia Social realitzar les funcions d'avaluació dels diversos programes en el seu conjunt i de seguiment d'estos en l'àmbit de la Comunitat Valenciana.
  
Per a la realització d'estes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc en què siga procedent, amb la Inspecció de Treball i Seguretat Social.
  
Article 9. Liquidació de les ajudes
  
La liquidació de les ajudes es portarà a terme de la forma que s'assenyala a continuació:
  
1. El 40% de la subvenció concedida es lliurarà, una vegada s'haja presentat en les àrees territorials de Treball el certificat d'inici de l'obra o servei, en què conste la selecció dels treballadors contractats.
  
2. El 60% restant es farà efectiu una vegada que conste el certificat de l'acabament de l'obra o servei i que hagen sigut justificades les despeses en concepte de salaris i seguretat social i, si és procedent, de material, corresponent a la subvenció concedida segons els límits de l'article 2. Estes despeses podran justificar-se mitjançant un certificat del secretari o interventor, sense perjudici que les àrees territorials de Treball puguen demanar la documentació complementària que es considere oportuna.
  
La justificació de les obres o serveis subvencionats haurà de realitzar-se en el termini que s'especifique en la resolució de concessió, i, en tot cas, com a data límit, el 31 d'octubre de 1999.
  
Article 10. Obligacions del beneficiari
  
El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu, pel que fa a les subvencions o ajudes concedides.
  
A l'efecte de difusió pública, les obres o serveis que es realitzen hauran d'identificar-se mitjançant un cartell o la inserció de les resolucions de concessió al tauler d'anuncis de l'entitat local, i hauran d'indicar la circumstància de la seua realització en col·laboració amb la Conselleria d'Ocupació, Indústria i Comerç i amb el Fons Social Europeu.
  
Article 11. Minoració i resolució de les ajudes
  
L'alteració d'alguna de les característiques del projecte aprovat com són l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament d'esta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient a l'efecte en els Pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública, i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en esta disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
Tercera
  
La Conselleria d'Ocupació, Indústria i Comerç podrà subscriure convenis de col·laboració amb els beneficiaris de les ajudes previstes en esta ordre, en els quals es fixaran les activitats que es desenrotllaran, els programes i objectius que es persegueixen, les ajudes que es concediran i les altres condicions necessàries per a la seua execució.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desplegament i l'aplicació d'allò que s'ha disposat en esta ordre.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ